ปลัดคลังจี้ภาษีชินฯ
ปลัดคลัง สั่งประธานสอบคดีไม่เก็บภาษีหุ้นชินคอร์ป ต้องตอบคำถามสังคมให้ได้
17 ส.ค. 2554

ปลัดคลัง สั่งประธานสอบคดีไม่เก็บภาษีหุ้นชินคอร์ป ต้องตอบคำถามสังคมให้ได้
นายอารีพงศ์ ภู่ชอุ่ม ปลัดกระทรวงการคลัง กล่าวว่า ขณะนี้สังคมวิพากษ์วิจารณ์กันมากในเรื่องที่กรมสรรพากรไม่อุทธรณ์ภาษีหุ้นกับครอบครัวอดีตนายกรัฐมนตรี ว่าอาจมีหลายประเด็นที่มีการดำเนินการผิดพลาด จนทำให้เก็บภาษีไม่ได้



อารีพงศ์
ทั้งนี้ กระทรวงการคลังจะมีการสืบสวนข้อเท็จจริง ตั้งแต่การต่อสู้ในชั้นศาลภาษีอากรกลาง ว่าเหตุใดกรมสรรพากรไม่ต่อสู้ในประเด็นที่ว่า หุ้นของนายพานทองแท้ กับ น.ส.พินทองทา ชินวัตร ในทางนิตินัย ถือเป็นคนละส่วนกับ พ.ต.ท.ทักษิณ ชินวัตร อดีตนายกรัฐมนตรี ผู้เป็นบิดา ซึ่งจะทำให้กรมสรรพากรสามารถเก็บภาษีตามประมวลรัษฎากรได้
นอกจากนี้ จะต้องดูว่าได้มีการนำคำวินิจฉัยของศาลฎีกาแผนกคดีอาญาของผู้ดำรงตำแหน่งทางการเมือง ที่ระบุว่า การเก็บภาษีกับคำพิพากษาในคดียึดทรัพย์เป็นคนละส่วนกัน ไปต่อสู้ในชั้นศาลภาษีอากรกลางจนถึงที่สุดหรือไม่
นายอารีพงศ์ กล่าวว่า อีกประเด็นที่ต้องพิจารณา คือ กรณีที่กรมสรรพากรไม่ดำเนินการอุทธรณ์ เพื่อยืนยันเก็บภาษีจากนายพานทองแท้และ น.ส.พินทองทา ต่อไปนั้นมีความสมเหตุสมผลหรือไม่ โดยต้องดูว่าเป็นเพราะไม่สามารถต่อสู้ได้ในทางกฎหมายแล้วจริง จึงไม่อุทธรณ์ จริงหรือไม่ ทั้งนี้เพื่อให้แน่ใจได้ว่าไม่ได้มีการละเว้น หรือเอื้อประโยชน์ต่อผู้เสียภาษี และทำให้รัฐเสียหาย เรื่องนี้ต้องตอบสังคมให้ได้ 
แหล่งข่าวจากกระทรวงการคลัง เปิดเผยว่า ในวันที่ 17 ส.ค.นี้ นางเสาวนีย์ กมลบุตร รองปลัดกระทรวงการคลัง ประธานคณะทำงานสอบสวนเรื่องภาษีหุ้น ได้เรียกผู้บริหารกรมสรรพากรมาชี้แจงในเรื่องนี้ ว่าเหตุใดจึงไม่อุทธรณ์คดี